Awal i d-newwi ɣef wungal unti aqbayli yeǧǧa-aɣ ad nefhem belli yella wemgired gar tira n tmeṭṭut d tin n wergaz, anda ad naf argaz yettaru ama ɣef tmagit, tasartit s waṭas, ɣes ma ur yezgil ara isental nniḍen, maca tameṭṭut nettaf-itt tettaru ɣef wayen itt-yeɛnan, ɣef lqareḥis, ɣef wayen tettidir ɣer wargaz-is, ɣef lḥif i tettrafad, ɣef ṣṣber, ɣef tayri d yiḥulfan…Tameṭṭut tettaɛraḍ ad tt-beddel taswiɛt ɣef yiman-is imi di tmetti tamensayt n zik tella tettwaḥqer, ur tesɛi ara awal, ur tesɛi ara azref ad texter argaz i tebɣa neɣ ad truḥ ɣer uɣerbaz ad d-terfed Tamussni, ass-a s tebɣest i tessaɣres snasel, ttbut ɣef waya d ungalen-aki akk i d-nebder i d-urant tlawin-aki s tayri.